“ออริจิ้น พร็อพเพอร์ตี้” เล็งขาย IPO ที่ราคา 9 บ./หุ้น เข้าเทรด SET วันที่ 7 ต.ค.นี้
"ออริจิ้น พร็อพเพอร์ตี้" หรือ ORI ผู้ดำเนินธุรกิจประกอบธุรกิจพัฒนาอสังหาริมทรัพย์ประเภทคอนโดมิเนียม เล็งขาย IPO จำนวน 180 ล้านหุ้น ที่ราคา 9 บ./หุ้น จองซื้อ 30 ก.ย., 1-2 ต.ค.58 คาดเข้าเทรด SET วันที่ 7 ต.ค.นี้ โดยมีบล. กสิกรไทย เป็นที่ปรึกษาทางการเงิน
29 ก.ย. 2558

แหล่งข่าวจากวงการโบรกเกอร์ เปิดเผยว่า การเสนอขายหุ้นสามัญให้แก่ประชาชนทั่วไปครั้งแรก (IPO) ของบริษัท ออริจิ้น พร็อพเพอร์ตี้ จำกัด (มหาชน) หรือ ORI จำนวน 180 ล้านหุ้น โดยเป็นหุ้นเพิ่มทุนของบริษัท 150 ล้านหุ้น และเสนอขายโดยนางอารดา จรูญเอก ซึ่งเป็นผู้ถือหุ้นดิมอีกจำนวน 30 ล้านหุ้น คาดว่าจะเคาะราคาแสนอขาย IPO ที่ 9 บาท/หุ้น จากราคา Book Build ที่ 9-10 บาท โดยกำหนดวันเปิดให้จองซื้อในวันที่ 30 กันยายน และวันที่ 1-2 ตุลาคม และคาดว่าจะเข้าเทรดในตลาดหลักทรัพย์แห่งประเทศไทย (SET) ได้ในวันที่ 7 ตุลาคม 2558
ทั้งนี้จะมี บล.กสิกรไทย เป็นผู้จัดการการจัดจำหน่ายและรับประกันการจำหน่ายหุ้น ORI และมีผู้ร่วมจัดจำหน่ายและรับประกันการจำหน่ายหุ้นอีก 3 ราย ได้แก่ บล.โนมูระ พัฒนสิน, บล.คันทรี่ กรุ๊ป และบล.เคที ซีมิโก้
อนึ่ง ORI เป็นผู้ดำเนินธุรกิจประกอบธุรกิจพัฒนาอสังหาริมทรัพย์ประเภทคอนโดมิเนียม เตรียมเข้าเทรดกลุ่มอุตสาหกรรม / หมวดธุรกิจ อสังหาริมทรัพย์และก่อสร้าง / พัฒนาอสังหาริมทรัพย์ ในตลาดหลักทรัพย์แห่งประเทศไทยหรือ SET และมีที่ปรึกษาทางการเงินคือบริษัทหลักทรัพย์ กสิกรไทย จำกัด (มหาชน)